ശോഭനസുന്ദരി മുഖോപാധ്യായ

നാടോടിക്കഥകളുടെ ശേഖരങ്ങൾക്ക് പേരുകേട്ട ഒരു ഇന്ത്യൻ എഴുത്തുകാരിയായിരുന്നു ശോഭനസുന്ദരി മുഖോപാധ്യായ(1877-26 മെയ് 1937). പ്രശസ്ത ബംഗാളി സാഹിത്യകാരനും നോബൽ പുരസ്കാര ജേതാവുമായ  രവീന്ദ്രനാഥ ടാഗോറിന്റെ അനന്തരവളായിരുന്നു അവർ.
ആദ്യകാലജീവിതം
രവീന്ദ്രനാഥ ടാഗോറിന്റെ ജ്യേഷ്ഠസഹോദരനായിരുന്ന ഹേമേന്ദ്രനാഥ ടാഗോറിന്റെയും നിപമോയീ ദേവി ടാഗോറിന്റെയുംhttps://www.geni.com/people/Hemendranath-Tagore/372784172720013768 മകളായി 1877-ൽ കൽക്കട്ടയിലാണ് അവർ ജനിച്ചത്.  ജനനനാമം ഷോവോണാ ദേവി എന്നായിരുന്നു. മിക്കവരും ഇംഗ്ളീഷ് വിദ്യാഭ്യാസം നേടിയിരുന്ന കൽക്കട്ടയിലെ ഒരു ഹിന്ദു സമ്പന്നകുടുംബമായിരുന്നു അവരുടേത്. ജയ്‌പൂരിൽ ഇംഗ്ലീഷ് പ്രൊഫസറായിരുന്ന നാഗേന്ദ്രനാഥ് മുഖോപാധ്യായയെ അവർ വിവാഹം കഴിച്ചു. 

1923-ൽ ചെറിയച്ഛനായ രവീന്ദ്രനാഥ ടാഗോർ ഷോവോണയ്ക്ക് "ഷില്ലോംഗേർ ചിഠി" ("ഷില്ലോങ്ങിൽ നിന്നുള്ള കത്ത്") എന്ന പേരിൽ കത്തിന്റെ രൂപത്തിൽ ഒരു കവിത എഴുതിയിട്ടുണ്ട്. 
സാഹിത്യ രചനയിൽ
ശോഭനസുന്ദരിയുടെ സാഹിത്യലോകത്തെ തുടക്കം അവരുടെ പിതൃസഹോദരി സ്വർണ്ണകുമാരി ദേവി രചിച്ച കഹാകെ? എന്ന ബംഗാളി നോവലിന്റെ  ഇംഗ്ലീഷ് വിവർത്തനത്തിലൂടെയായിരുന്നു. 
 ദി ഓറിയന്റ് പേൾസ്
ദി ഓറിയന്റ് പേൾസ്: ഇന്ത്യൻ ഫോക്‌ലോർ എന്ന പുസ്തകം ഇരുപത്തിയെട്ട് നാടോടിക്കഥകൾ അടങ്ങിയ ഒരു സമാഹാരമാണ്. തന്റെ വീട്ടിഎ പരിചാരകരിൽ നിന്നും മറ്റുമായി ശോഭനസുന്ദരി നേരിട്ട് ശേഖരിച്ചവയാണ് ഇതിലെ കഥകൾ.  പുസ്തകത്തിന്റെ ആമുഖമായി നൽകിയിരിക്കുന്ന  കുറിപ്പിൽ അവർ ഈ രചനക്കായുള്ള തന്റെ പ്രചോദനവും പ്രക്രിയയും വിവരിക്കുന്നു.

എന്റെ ചെറിയച്ഛൻ സർ രവീന്ദ്രനാഥ ടാഗോറിന്റെ ചെറുകഥകളുടെ ഒരു വാല്യം വായിച്ചപ്പോഴാണ് ഈ കഥകൾ എഴുതണമെന്ന ആശയം എന്റെ മനസ്സിൽ ഉടലെടുത്തത്. പക്ഷേ അദ്ദേഹത്തിന്റേതു പോലെയുള്ള പ്രതിഭയൊന്നും എനിക്കില്ലാത്തതിനാൽ, ഞാൻ നാടോടി കഥകൾ ശേഖരിച്ച് അവയെ ഇംഗ്ലീഷ് വേഷം ധരിപ്പിക്കാൻ തുടങ്ങി. ഇനിയുള്ള പേജുകളിൽ അടങ്ങിയിരിക്കുന്ന കഥകൾ പല നിരക്ഷരരായ ഗ്രാമീണരും എന്നോട് പറഞ്ഞവയാണ്. ഇതിൽ കുറേ കഥകൾ എന്നോട് പറഞ്ഞത് ഇപ്പോഴും എന്റെ സേവകനായ, അപാരമായ ഓർമ്മശക്തിയും കഥ പറയാനുള്ള മികച്ച കഴിവും ഉള്ള ഒരു അന്ധനാണ്. 

ദി ഓറിയന്റ് പേൾസ് എന്ന ഈ കഥാസമാഹാരം ദി ഡയൽ, ദി സ്‌പെക്‌ടറ്റർ തുടങ്ങിയ പ്രശസ്തമായ പ്രസിദ്ധീകരണങ്ങളിൽ അവലോകനം ചെയ്യപ്പെടുകയും പ്രസിദ്ധീകരണത്തിന് തൊട്ടുപിന്നാലെ ലോകമെമ്പാടുമുള്ള ലൈബ്രറികളിൽ സ്ഥാനം പിടിക്കുകയും ചെയ്തു.  ഈ പുസ്തകം ബംഗാളി നാടോടിക്കഥകളെ ലോകമെമ്പാടുമുള്ള, ഫോക്ക്‌ലോറിസ്റ്റുകളുടെ ശ്രദ്ധയിൽ കൊണ്ടുവന്നു. 
അവർ കമ്പ്യൂട്ടർ എയ്ഡഡ് പഠനത്തിന്റെ പുതിയ രൂപങ്ങൾ ഉപയോഗിച്ചുള്ള നാടോടിക്കഥകളുടെ താരതമ്യ പഠനങ്ങളിൽ  ഉൾപ്പെടെ ഈ കഥാസമാഹാരം അവലംബമായി ഉപയോഗിച്ചു.   ഇന്ത്യയിലെ സ്ത്രീകൾ രചിച്ച കൃതികളുടെ ഭാഗമായി ശോഭനസുന്ദരിയുടെ കഥകൾ സമീപകാല അക്കാദമിക് ശേഖരങ്ങളിൽ പുനഃപ്രസിദ്ധീകരിച്ചിട്ടുണ്ട്. 

ശോഭനസുന്ദരിയുടെ കൃതിയിൽ  വിവരശേഖരണത്തിന്റെ ബ്രിട്ടീഷ് കൊളോണിയൽ മാതൃകയുമായി സാമ്യമുള്ളതായി ചില പണ്ഡിതർ കരുതുന്നു.  ഇന്ത്യയിലും മറ്റിടങ്ങളിലും നിർമ്മിച്ച മറ്റ് വിക്ടോറിയൻ ചെറുകഥാ സമാഹാരങ്ങളുമായുള്ള അതിന്റെ സാമ്യവും ചിലർ ചൂണ്ടീക്കാണിച്ചു. സാമൂഹിക പരിഷ്കരണത്തെക്കുറിച്ചുള്ള സൂക്ഷ്മതലത്തിലുള്ള ആശയങ്ങൾ ഈ രചനകളിൽ കാ‍ണാൻ കഴിയും.  ഈ നാടോടിക്കഥകളിലൂടെ ഉരുത്തിരിയുന്ന, പ്രാദേശിക സംസ്‌കാരത്തിലുള്ള താൽപര്യം, ഇന്ത്യൻ ദേശീയതയുടെ തുടക്കമായും ചിലർ കാണുന്നു. 

ഈ കൃതിയുടെ ആമുഖം ഒരു സ്ത്രീ എഴുത്തുകാരിയുടെ പരിമിതമായ സ്ഥാനത്തെ അംഗീകരിച്ചു കൊണ്ടുള്ളതാണ് എന്നും ഒരു വാദമുണ്ട്. 

പിൽക്കാല രചനകൾ
1915-നും 1920-നും ഇടയിൽ ലണ്ടൻ ആസ്ഥാനമായുള്ള മാക്മില്ലൻ എന്ന പ്രസിദ്ധീകരണ സ്ഥാപനത്തിന് വേണ്ടി ശോഭനസുന്ദരി ഇന്ത്യൻ നാടോടിക്കഥകൾ, മതം, സംസ്കാരം, മിത്തുകൾ എന്നിവയെക്കുറിച്ച് നാല് പുസ്തകങ്ങൾ പ്രസിദ്ധീകരിച്ചു. ആദ്യകാല രചനകളിൽ നിന്നും വിഭിന്നമായി, തന്റെ പിൽക്കാല രചനകളിൽ അവർ കഥകളുടെ ഉറവിടത്തെക്കുറിച്ചുള്ള വിശദാംശങ്ങളും ഉൾപ്പെടുത്തി. 
മരണം
1937 മേയ് 26ന് തന്റെ അറുപതാം വയസ്സിൽ ഹൗറയിൽ വച്ച് അവർ മരിച്ചു.  ഉയർന്ന രക്തസമ്മർദ്ദവുമായി ബന്ധപ്പെട്ട സങ്കീർണതകളായിരുന്നു മരണകാരണം.

കൃതികൾ
റ്റു ഹൂം – ആൻ ഇൻഡ്യൻ ലവ് സ്റ്റോറി (1898  അല്ലെങ്കിൽ 1910 )
ദി ഓറിയന്റ് പേൾസ്: ഇന്ത്യൻ ഫോക്‌ലോർ (1915)
ഇൻഡ്യൻ നേച്ചർ മിത്ത്സ് (1919) 
ഇൻഡ്യൻ ഫേബിൾസ് ആൻഡ് ഫോക്‌ലോർ (1919) 
ദി ടേയ്ൽസ് ഓഫ് ദി ഗോഡ്സ് ഓഫ് ഇൻഡ്യ (1920)
അവലംബം

വർഗ്ഗം:ഇന്ത്യൻ വനിതാ എഴുത്തുകാർ
വർഗ്ഗം:ഇന്ത്യൻ ഫോക്‌ലോറിസ്റ്റുകൾ
വർഗ്ഗം:ബംഗാളി കഥാകൃത്തുക്കൾ
വർഗ്ഗം:ബംഗാളി വിവർത്തകർ
വർഗ്ഗം:1877-ൽ ജനിച്ചവർ
വർഗ്ഗം:1937-ൽ മരിച്ചവർ